बाक्सा जिल्लानि तामुलपुर जामगुरि बा-राजा बाथौ आस्रमाव बाक्सा जिल्ला आरो नलबारि जिल्ला दुलाराय बाथौ गौथुमनि बानजायनायाव दुलाराय बाथौ गौथुमनि खुंगा 13 थि बोसोरसालिया जथुम्माया 20 आरो 21 मार्च साननैनि हाबाफारिजों खुंफुंजाबाय । हाबाफारिआव जरखा आलासि महरै बाहागो लानानै बिटिसि एसेम्बलिनि बुंथिगिरि कातिराम बर’ बिथांआ फोरमायथियोदि बिटिआर गोरोबथानि गेजेरजों मावफुंजानो गोनां बाथौ हारिमाफुरिया कुमारिकाताआव थाबैनो मावफुंजागोन आसाम बिधान सभा बिसायख’थिनि थाखाय मडेल कड अफ कान्डाक सोलिबाय थानायनि थाखाय थाथ’नो गोनां जादों आरो आसाम बिधान सभा बिसायख’थि जोबखांनायनि उनावनो मावफुंजागोन होननानै फोरमायथियो । बाथौ धोरोमा बर’ हारिनि गाहाय गुदि धोरोम बे धोरोमखौ फोथांना लाखिनाया जों साफ्रोमबो बर’ सुबुंनि बिबान । फैबाय थानाय समाव बिटिसि सोरखारा बाथौ धोरोमजों लोगोसेनो मोनफ्रोमबो धोरोमनि थानसालि सिबिसालिखौ जौगाथाइ होगोन होननाबो दाजाबदेरो । बेजों लोगोसेनो बिटिसिनि आखान्थि मावफुं सोद्रोमा गबिन्द’ चन्द्र बसुमतारीआ गाहाय आलासि महरै बाहागो लानानै गोदानै जोनोम जानाय नेसनेल लिबारेन्स प्रन्ट अप बर’लेण्ड आफादा मोनसे राजखान्थियारि खैसारजों जोनोम जानाय आफाद बेखौ रावबो बर’ हारिया गनायना लाया, बिटिआर गोरोबथानि उनाव बेफोरबादि गोदानै जोनोम जानाय आफादा बर’ हारिआव दावराव-दावसि सोमजिहोनो हागौ होनना खौरांगिरिफोरनि सोंथिआव बुंथियो । हाबाफारि बादियै 21 मार्च खालाराव गाहाय आलासि महरै बिटिसिनि एम सि एल ए पबित्र कुमार बर’ बिथांआ बाहागो लाफैयो आरो बाथौ धोरोमनि बागै गुवारै बेखेवनानै होयो । दाब दाब जायगानिफ्राइ दुलाराय बाथौ दोहोरोम सिबियारि अनसाइगिरि थान्दै नोजोरबोआरि बिथांमोनहा लैहोर लैहोर फैनानै खुंगा 13 थि बोसोरसालिया जथुम्माखौ गाजा-गोमजायै खुंफुंनायाव मदद होफैनानै हाबाफारिखौ मेहेर गोनां खालामनायनि थाखाय दुलाराय बाथौ गौथुमनि गाहाइ फोसावदिं आफादगिरि कान्तेस्वर बरगयारी बिथांजों लोगोसेनो दुलाराय बाथौ गौथुमनि लेङाइ आफादगिरि महन सोर्गीयारी, समाज सिबियारि जलेन दैमारि बिथांमोना साबायखर बावहरदों ।